## Odluka Ustavnog suda Republike Hrvatske broj U-III-296/1994. od 22. ožujka 1995.

### NN 24/1995 (10.4.1995.), Odluka Ustavnog suda Republike Hrvatske broj U-III-296/1994. od 22. ožujka 1995.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda i suci Zdravko Bartovčak dr. Nikola Filipović, Ante Jelavić
Mitrovič, mr. Vojislav Kučeković, Jurica Malčić,
mr. Hrvoje Momćinović, Ivan Marijan Severinac i Mladen Žuvela,
odlučujući o ustavnoj tužbi C. B. iz D., zastupane po punomoćniku
R. B., odvjetniku iz D., na sjednici održanoj dana 22. ožujka 1995. godine,
donio je

## ODLUKU

### USTAVNOG SUDA REPUBLIKE HRVATSKE BROJ U-III-296/1994. OD 22. OŽUJKA 1995.

**1. Usvaja se ustavna tužba.**

**2. Ukida se:**

- presuda Upravnog suda Republike Hrvatske broj Us-5701/1993 od 8. srpnja
1993. godine,

- rješenje Ministarstva unutarnjih poslova Ur. broj: 511-01-43-UP/I-17104/7443/1-93
od 6. ožujka 1993.

3. Predmet se vraća Ministarstvu unutarnjih poslova na ponovni
postupak.

4. Ova će se odluka objaviti u "Narodnim novinama".

**Obrazloženje**

C. (S., prema ustavnoj tužbi) B. iz D. podnijela je ustavnu tužbu radi
povrede ustavnih prava iz odredbi članaka 14. stavka 2, 19. stavka
1, 26. i 115. stavka 3. Ustava Republike Hrvatske, a povodom presude Upravnog
suda Republike Hrvatske broj Us-5701/1993 od 8. srpnja 1993. godine kojom
je odbijena tužba protiv rješenja Ministarstva unutarnjih poslova broj:
511-01-43-UP/I-17104/7443/1-93 od 6. ožujka 1993. godine. Rješenjem se
podnosteljici zajamčuje primitak u hrvatsko državljanstvo pod uvjetom
da bude otpuštena iz državljanstva Republike Bosne i Hercegovine ili ako
dostavi dokaz da će dobiti otpust u slučaju primitka u hrvatsko
državljanstvo.

Podnositeljica ustavne tužbe navodi da ima stalno prebivalište u D.
od 20. lipnja 1977. godine kao i stalno zaposlenje u HTC "Babin Kuk"
u D., te da se je uvijek smatrala i smatra se hrvatskom državljankom, a
s obzirom da je i prema ranijim propisima ispunjavala uvjete za stjecanje
hrvatskog državljanstva.

Ukazuje na neujednačenu praksu Upravnog suda Republike Hrvatske
kao i na činjenicu da Republika Bosna i Hercegovina za trajanja
ratnog stanja ne izdaje otpust iz državljanstva niti uvažava odricanje
od državljanstva.

Povredu temeljnih sloboda i prava nalazi u traženom ispunjenju uvjeta
za primitak u hrvatsko državljanstvo, a ispunjenje tih uvjeta ne ovisi
o podnositeljici i njenonm ponašanju.

Uslavna tužba je osnovana Na temelju odredbe članka 36. Uredbe
o državljanstvu Republike Bosne i Hercegovine ("Službeni list"
Republike BiH, broj 18/92 od 7. listopada 1992. godine) za trajanja ratnog
stanja ili za vrijeme neposredne ratne opasnosti neće se davati otpust
iz državljanstva Republike Bosne i Hercegovine, a odricanje od državljanstva
neće se uvažavati.

Kako je Odluka o proglašenju neposredne ratne opasnosti ("Službeni
list" Republike BiH, broj 18/92 od 9. 4. 1992 ) i Odluka o proglašenju
ratnog stanja ("Službeni list" Republike BiH, broj 7/92 od 20.
6. 1992.) u Republici Bosni i Hercegovini na snazi to je očigledno
da podnositeljica tužbe ne može u postupku pred nadležnim tijelima Republike
Hrvatske prezentirati traženi otpust i tako udovoljili uvjetima koji su
joj postavljeni.

Na temelju članka 8. stavka 3. Zakona o hrvatskom državljanstvu
("Narodne novine", broj 53/91, 28/92, 113/93) ako strana država
ne dopušta otpust ili za otpust postavlja pretpostavke kojima se ne može
udovoljiti, dovoljna je izjava osobe koja je podnijela zahtjev da se pod
pretpostavkom stjecanja hrvatskog državljanstva odriče stranog državljanstva.

Prema obrazloženju presude Upravnog suda Republike Hrvatske navedene
u izreci, u postupcima koji su prethodili ustavnoj tužbi nije primijenjena
odredba članka 8. stavka 3. Zakona o hrvatskom državljanstvu jer
da podno siteljici ustavne tužbe nije odobren otpust iz stranog državljanstva,
a to da je uvjet za primjenu rečene odredbe.

Međutim, slijedom navedenih propisa Republike Bosne i Hercegovine
podnositeljica ustavne tužbe dovedena je u položaj osobe koja ne može udovoljiti
pretpostavkama za otpust iz državljanstva te države. Stoga je odbijanjem
primjene odredbe članka 8. stavka 3. Zakona o hrvatskom državljanstvu
u postupku rješavanja njenog zahtjeva za primitak u hrvatsko državljanstvo
povrijeđeno ustavno pravo na jednakost pred zakonom utvrđeno odredbom
članka 14. stavak 2. i članka 26. Ustava Republike Hrvatske.

Na osnovi izloženoga, a u skladu s odredbom članka 59. i članka
60. Poslovnika Ustavnog suda Republike Hrvatske ("Narodne novine",
broj 29/94) odlučeno je kao u izreci.

Objavljivanje ove odluke u službenom glasilu Republi- ke Hrvatske zasniva
se na odredbi članka 20. Uslavnog zakona o Ustavnom sudu Republike
Hrvatske ("Narodne novine", broj 13/91).

Broj: U-III-296/1994

Zagreb, 22. ožujka 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 24/1995-531